謁張文獻公祠
作者：王偁
朝代：宋

paragraphs: 停舟曲江滸，吊古謁遺祠。
巖巖始興公，遺澤芬在斯。
堂傾風雨萃，碑斷苔蘚滋。
芳春□行旅，落日歸文狸。
唐宮替無事，衡鑒方獨持。
弼諧展嘉猷，讜論非□□。
雝雝朝陽鳳，粲粲補衮絲。
側聞卧病後，九廟煙塵□。
漁陽突騎來，中華混群彝。
信哉砥柱力，用舍同安危。
昭陵鐵馬空，僊李祚九疑。
維餘蘭菊存，千秋恒若茲。
我來薦微誠，再拜當前墀。
顧瞻廟貌間，風度猶可希。
武溪何茫茫，筆峯亦巍巍。
只今相業隆，孰與前修期。
臨風一長歎，山雨來霏霏。